b"\n_START_ARTICLE_\nPovandeninis laivas\n_START_PARAGRAPH_\nPovandeninis laivas\xc2\xa0\xe2\x80\x93 laivas, skirtas plaukti po vandeniu. Povandeniniai laivai da\xc5\xbeniausiai naudojami kariniais tikslais.\n_START_SECTION_\nPovandenini\xc5\xb3 laiv\xc5\xb3 k\xc5\xabrimo istorija\n_START_PARAGRAPH_\n\xc4\xaevertinti, kada atsirado pirmasis povandeninis laivas sud\xc4\x97tinga, nes tai priklauso nuo to, kaip apibr\xc4\x97\xc5\xbeiama povandeninio laivo s\xc4\x85voka._NEWLINE_Manoma, kad pirmojo povandeninio laivo eskiz\xc4\x85 1578 m. suk\xc5\xabr\xc4\x97 britas, vienos smukl\xc4\x97s savininkas, matematikas ir mokslo m\xc4\x97g\xc4\x97jas Viljamas Bornas (William Bourne), bet \xc5\xa1is projektas nebuvo \xc4\xafgyvendintas. Bornas pirmasis pateik\xc4\x97 suprantam\xc4\x85 apra\xc5\xa1ym\xc4\x85, kaip dirba povandeninis laivas: kintant laivo svoriui vandens at\xc5\xbevilgiu arba, kitaip tariant, kei\xc4\x8diant tank\xc4\xaf galima laiv\xc4\x85 laikyti vandens pavir\xc5\xa1iuje ar nugramzdinti gilyn. Jis sugalvojo, kad galima pritaisyti odines \xe2\x80\x9eki\xc5\xa1enes\xe2\x80\x9c, kurios arba prisipildo vandens ir laivas nugrimzta, arba vanduo i\xc5\xa1 j\xc5\xb3 i\xc5\xa1stumiamas, ir laivas pakyla. Bornas apra\xc5\xa1\xc4\x97 tik povandeninio laivo id\xc4\x97j\xc4\x85, bet jokios schemos nepateik\xc4\x97. Schema pagal apra\xc5\xa1ymus buvo nubrai\xc5\xbeyta v\xc4\x97liau._NEWLINE_Pirmas povandeninis laivas buvo nuleistas \xc4\xaf vanden\xc4\xaf 1620 m. J\xc4\xaf sukonstravo oland\xc5\xb3 i\xc5\xa1rad\xc4\x97jas Kornelijus van Drebelis (Cornelius van Drebbel). Jo povandeninis laivas buvo medin\xc4\x97 valtis, apvyniota vandeniui nepralaid\xc5\xbeia oda, ir vamzdis orui patekti. Variklio, be abejo, nebuvo \xe2\x80\x93 laivas plaukdavo irkl\xc5\xb3, i\xc5\xa1ki\xc5\xa1t\xc5\xb3 laivo \xc5\xa1onuose, pagalba. Pirm\xc4\x85 kelion\xc4\x99 laivas atliko su 12 irkluotoj\xc5\xb3 Temz\xc4\x97s up\xc4\x97je ir i\xc5\xa1buvo pan\xc4\x97r\xc4\x99s 3 val. Deja, pie\xc5\xa1ini\xc5\xb3, kaip atrod\xc4\x97 \xc5\xa1is povandeninis laivas, nei\xc5\xa1liko._NEWLINE_1634 m. pranc\xc5\xabz\xc5\xb3 pastorius Marinas Mersenas (Marin Mersenne) i\xc5\xa1k\xc4\x97l\xc4\x97 teorij\xc4\x85, kad povandeninis laivas tur\xc4\x97t\xc5\xb3 b\xc5\xabti cilindro formos ir pagamintas i\xc5\xa1 vario. Jo galai turi b\xc5\xabti nusmailinti, kad laivas b\xc5\xabt\xc5\xb3 greitesnis, plaukt\xc5\xb3 pirmyn, atgal ir nereikt\xc5\xb3 jo apsukti._NEWLINE_1653 m. pranc\xc5\xabzo De Son sukurtas 22 metr\xc5\xb3 ilgio laivas \xe2\x80\x9eRotterdam Boat\xe2\x80\x9c tikriausiai buvo pirmas povandeninis prietaisas, sukurtas karo tikslams. Id\xc4\x97ja buvo tokia, kad laivas priplauks nepasteb\xc4\x97tas po vandeniu ir pramu\xc5\xa1 skyl\xc4\x99 prie\xc5\xa1inink\xc5\xb3 laive. \xc5\xa0\xc4\xaf laiv\xc4\x85 tur\xc4\x97jo varyti spyruoklinio mechanizmo prisuktas irklas, bet mechanizmas buvo toks silpnas, kad laivas net nepajud\xc4\x97jo i\xc5\xa1 vietos._NEWLINE_1696 m. matematikos profesorius Denisas Papinas (Denis Papin) band\xc4\x97 sukonstruoti 2 povandeninius aparatus. Jis pirmas panaudojo oro siurblius i\xc5\xa1orinio ir vidinio sl\xc4\x97gio i\xc5\xa1lyginimui. Laiv\xc4\x85 tur\xc4\x97jo varyti bur\xc4\x97s plaukiant pavir\xc5\xa1iumi ir irklai \xe2\x80\x93 po vandeniu. Ta\xc4\x8diau niekam neparod\xc5\xbeius susidom\xc4\x97jimo \xc5\xa1iomis konstrukcijomis, jos nebuvo baigtos._NEWLINE_1729 m. angl\xc5\xb3 dailid\xc4\x97 Natanielis Simonsas (Nathaniel Symons) suk\xc5\xabr\xc4\x97 vienviet\xc4\xaf pramogin\xc4\xaf povandenin\xc4\xaf aparat\xc4\x85. \xc4\xaelipus \xc5\xbemogui, aparatas b\xc5\xabdavo u\xc5\xbesandarinamas ir nusileisdavo po vandeniu. Ten pab\xc5\xabdavo 45 min. ir i\xc5\xa1kildavo._NEWLINE_1773 m. kitas anglas D\xc5\xbeonas Dejus (John Day) sukonstravo povandenin\xc4\xaf aparat\xc4\x85 su nuimamu akmeniniu balastu, kuris buvo pritvirtintas \xc5\xbeiedais prie korpuso ir gal\xc4\x97jo b\xc5\xabti atkabinamas i\xc5\xa1 vidaus. \xc5\xa0is aparatas veik\xc4\x97 gana gerai, bet tik sekliuose vandenyse. Paskatintas s\xc4\x97km\xc4\x97s jis pastat\xc4\x97 didesn\xc4\xaf laiv\xc4\x85. Prikabinus akmen\xc5\xb3 balast\xc4\x85, laivas paniro, bet negrimzdo toliau. Buvo prikabintas sunkesnis balastas \xe2\x80\x93 laivas pasileido \xc4\xaf dugn\xc4\x85 kaip akmuo ir sudu\xc5\xbeo, net nesp\xc4\x97jus atkabinti balasto._NEWLINE_Pirmas karinis povandeninis laivas buvo \xe2\x80\x9eV\xc4\x97\xc5\xbelys\xe2\x80\x9c (ang. 'Turtle) \xe2\x80\x93 rank\xc5\xb3 j\xc4\x97ga varomas sferinis prietaisas, sukurtas amerikie\xc4\x8dio Deivido Bu\xc5\xa1nelio (David Bushnell). Kovinio povandeninio aparato id\xc4\x97ja buvo tokia: tokiu laivu priplaukiama po prie\xc5\xa1o laivu, pragr\xc4\x99\xc5\xbeiama anga jo dugne ir \xc4\xafdedami sprogmenys su laikrodiniu detonatoriumi. 1776 m. \xc5\xa1is laivas band\xc4\x97 susprogdinti brit\xc5\xb3 laiv\xc4\x85, bet nepavyko, nes nei\xc5\xa1\xc4\x97jo pragr\xc4\x99\xc5\xbeti laivo dugno, kadangi brit\xc5\xb3 laivo korpusas buvo apsi\xc5\xabtas variniais lak\xc5\xa1tais. Laiv\xc4\x85 vairavo ser\xc5\xbeantas Ezra Lee. Po nepavykusios operacijos Lee sutriko, laivas staigiai i\xc5\xa1kilo \xc4\xaf vandens pavir\xc5\xa1i\xc5\xb3 ir buvo pasteb\xc4\x97tas bei ap\xc5\xa1audytas, ta\xc4\x8diau sugeb\xc4\x97jo pasprukti._NEWLINE_1798 m. Robertas Fultonas, negarsus amerikietis aktorius, gyven\xc4\x99s Pary\xc5\xbeiuje, i\xc5\xa1 savo l\xc4\x97\xc5\xa1\xc5\xb3 sukonstravo povandenin\xc4\xaf laiv\xc4\x85 \xe2\x80\x9eNautilus\xe2\x80\x9c, skirt\xc4\x85 kariniams tikslams (pranc\xc5\xabz\xc5\xb3 armijai prie\xc5\xa1 anglus). Laive buvo jungiamos dvi varomosios j\xc4\x97gos: bur\xc4\x97, kuomet laivas plaukia vandens pavir\xc5\xa1iuje ir rankomis sukamas sraigtas, kuomet laivas nugrimzd\xc4\x99s po vandeniu. Laivas gal\xc4\x97davo i\xc5\xa1b\xc5\xabti po vandeniu iki 6 valand\xc5\xb3 (v\xc4\x97dinama buvo per ky\xc5\xa1ant\xc4\xaf i\xc5\xa1 vandens vamzd\xc4\xaf) ir i\xc5\xa1vystydavo 4 mazg\xc5\xb3 greit\xc4\xaf._NEWLINE_1800 m. buvo keletas bandym\xc5\xb3 u\xc5\xbepulti angl\xc5\xb3 laivus, ta\xc4\x8diau \xc5\xa1ie per anksti pasteb\xc4\x97davo besiartinant\xc4\xaf laiv\xc4\x85 ir nuplaukdavo \xc5\xa1alin. Po \xc5\xa1i\xc5\xb3 nes\xc4\x97kmi\xc5\xb3 pranc\xc5\xabz\xc5\xb3 vyriausyb\xc4\x97 atsisak\xc4\x97 remti ir palaikyti tok\xc4\xaf i\xc5\xa1rad\xc4\x97j\xc4\x85. Fultonas i\xc5\xa1ard\xc4\x97 \xe2\x80\x9eNautilus\xe2\x80\x9c ir pardav\xc4\x97 \xc4\xaf metalo lau\xc5\xbe\xc4\x85. Po kiek laiko jis band\xc4\x97 kurti naujus i\xc5\xa1radimus, ta\xc4\x8diau geresnio varianto nerado.\n_START_SECTION_\nKonstrukcija\n_START_PARAGRAPH_\nPaprastai yra metalinio (anks\xc4\x8diau ir medinio) korpuso, la\xc5\xa1o ar cigaro formos. Panirimui pripildomos vandeniu taip vadinamos balastin\xc4\x97s talpos. Gylis ir i\xc5\xa1kilimas \xc4\xaf pavir\xc5\xa1i\xc5\xb3 valdomas horizontaliaisiais vairais\xc2\xa0\xe2\x80\x93 suspaustu oru ar dujomis i\xc5\xa1 balastini\xc5\xb3 talp\xc5\xb3 i\xc5\xa1stumiamas vanduo. Plaukti vandens pavir\xc5\xa1iumi naudojami dyzeliniai ar atominiai varikliai, po vandeniu\xc2\xa0\xe2\x80\x93 atominiai varikliai, elektros akumuliatoriai, kartais hibridiniai.\n_START_SECTION_\nAtomini\xc5\xb3 povandenini\xc5\xb3 laiv\xc5\xb3 istorija\n_START_PARAGRAPH_\nPrie\xc5\xa1 statant naujus karo laivus, varomus atomini\xc5\xb3 (branduolini\xc5\xb3) j\xc4\x97gaini\xc5\xb3, JAV vald\xc5\xbeia stat\xc4\x97 nat\xc5\xabralaus dyd\xc5\xbeio atomini\xc5\xb3 j\xc4\x97gaini\xc5\xb3 prototipus. Pirmoji tokia prototipin\xc4\x97 j\xc4\x97gain\xc4\x97, pavadinta \xe2\x80\x9eS1\xc2\xa0W prototype\xe2\x80\x9c, buvo pastatyta apie 1953\xc2\xa0m. Aidaho dykumoje. Pirmasis atominis povandeninis laivas \xe2\x80\x9eUSS Nautilus\xe2\x80\x9c (SSN 571), skirtas JAV karo laivynui, buvo pastatytas 1954\xc2\xa0m. \xe2\x80\x9eUSS Nautilus\xe2\x80\x9c buvo pirmasis laivas, nuplauk\xc4\x99s po ledu \xc4\xaf \xc5\xa0iaur\xc4\x97s a\xc5\xa1igal\xc4\xaf. Kitos prototipin\xc4\x97s j\xc4\x97gain\xc4\x97s buvo statytos Aidahe toje pa\xc4\x8dioje vietoje, Niujorko arba Konektikuto valstijose. Soviet\xc5\xb3 S\xc4\x85jungoje pirmasis atominis laivas buvo povandeninis, pastatytas apie 1957-8\xc2\xa0m. Pirmasis Jungtin\xc4\x97s Karalyst\xc4\x97s atominis povandeninis laivas buvo \xe2\x80\x9eHMS Dreadnought\xe2\x80\x9c (S101) 1963\xc2\xa0m., nors atomin\xc4\x97 j\xc4\x97gain\xc4\x97 buvo amerikie\xc4\x8di\xc5\xb3 gamybos. JAV ir Soviet\xc5\xb3 S\xc4\x85junga suk\xc5\xabr\xc4\x97 \xc4\xafvairias atomini\xc5\xb3 povandenini\xc5\xb3 laiv\xc5\xb3 klases._NEWLINE_1959\xe2\x80\x931960\xc2\xa0m. pastatytas pirmasis JAV atominis povandeninis laivas su balistin\xc4\x97mis raketomis (\xe2\x80\x9ePolaris\xe2\x80\x9c raketos) \xe2\x80\x9eUSS George Washington\xe2\x80\x9c (SSBN 598)  Pirmasis Taryb\xc5\xb3 Sajungoje su tokiomis raketomis buvo \xe2\x80\x9eK-19\xe2\x80\x9c, kurio naudojimas buvo nes\xc4\x97kmingas. V\xc4\x97liau povandeniniuose laivuose JAV naudojo \xe2\x80\x9ePoseidon\xe2\x80\x9c raketas (1971\xc2\xa0m.), po j\xc5\xb3 (1981)\xc2\xa0\xe2\x80\x93 \xe2\x80\x9eTrident\xe2\x80\x9c balistines raketas._NEWLINE_Pirmasis laivas, apiplauk\xc4\x99s pasaul\xc4\xaf po vandeniu, buvo JAV karo laivyno atominis povandeninis laivas \xe2\x80\x9eUSS Triton\xe2\x80\x9c (SSRN 586) 1960\xc2\xa0m."